Diari Oficial de la Generalitat Valenciana


Sumari del DOGV 9128, del 15-07-2021 (2021/7613)

ORDRE 21/2021, de 8 de juliol, de la Conselleria de Justícia, Interior i Administració Pública, per la qual es regula la concessió directa de subvencions a persones físiques mediadores en la Comunitat Valenciana i a ajuntaments i mancomunitats de municipis de la Comunitat Valenciana, per a la realització d'actuacions en matèria de mediació.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9128

Data del DOGV
:   15-07-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/7613


Data del document
:   08-07-2021

Organisme emissor
:   Conselleria de Justícia, Interior i Administració Pública

Tipus de document
:   Ordre

Descriptors 

:   * Conselleria de Justícia, Interior i Administració Pública
    * professió financera
    * ajuda pública

ORDRE 21/2021, de 8 de juliol, de la Conselleria de Justícia, Interior i Administració Pública, per la qual es regula la concessió directa de subvencions a persones físiques mediadores en la Comunitat Valenciana i a ajuntaments i mancomunitats de municipis de la Comunitat Valenciana, per a la realització d'actuacions en matèria de mediació. [2021/7613]  
  
Els denominats Mitjans Adequats de Solució de Controvèrsies (MASC), entre els quals es troba la mediació, han demostrat la seua eficàcia com a canals participatius a través dels quals les persones poden gestionar les seues discrepàncies, per a afavorir d'aquesta manera el foment d'una cultura de la pau i del diàleg. Així mateix, l'accés a aquesta via de gestió de controvèrsies contribueix a la desjudicialització dels conflictes, la qual cosa repercuteix positivament en l'actuació de l'Administració de justícia.  
La Llei 5/2012, de 6 de juliol, de mediació en assumptes civils i mercantils, dictada en l'exercici de les competències exclusives estatals en matèria de legislació mercantil, processal i civil, i «sense perjudici de les disposicions que dicten les comunitats autònomes en l'exercici de les seues competències», va suposar un punt d'inflexió en el reconeixement de la mediació en el nostre ordenament jurídic, especialment per dotar l'acord de mediació amb força executiva i per regular la suspensió de la prescripció o la caducitat de les accions.  
D'altra banda, la disposició addicional segona de la Llei 5/2012 ordena que les «administracions públiques competents per a la provisió de mitjans materials al servei de l'Administració de justícia, proveiran la posada a la disposició dels òrgans jurisdiccionals i del públic d'informació sobre la mediació com a alternativa al procés judicial». Igualment assenyala que «les administracions públiques competents procuraran incloure la mediació dins de l'assessorament i orientació gratuïts previs al procés, previstos en l'article 6 de la Llei 1/1996, de 10 de gener, d'assistència jurídica gratuïta, en la mesura que permeta reduir tant la litigiositat com els seus costos».  
L'objectiu de la mencionada Llei 1/1996 és regular un sistema de justícia gratuïta que permeta a les persones que acrediten insuficiència de recursos per a litigar proveir-se de persones professionals necessàries per a accedir a la tutela judicial efectiva i veure adequadament defensats els seus drets i interessos legítims. Es compleix així el mandat constitucional de l'article 119 segons el qual la justícia serà gratuïta quan així ho dispose la Llei i, en tot cas, respecte dels qui acrediten insuficiència de recursos per a litigar. Es garanteix d'aquesta manera el dret fonamental, reconegut en l'article 24, pel qual totes les persones tenen dret a la tutela judicial efectiva, sense que en cap cas puga produir-se indefensió.  
  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, atribueix a la Generalitat competències en multitud d'àmbits o sectors en els quals la mediació, com a mitjà per a la resolució de conflictes, pot desplegar els seus efectes. Entre aquests, l'article 9.3 del text estatutari que comporta el compromís actiu de la Generalitat per a instaurar els mitjans adequats perquè existisca una Administració de justícia pròxima a la ciutadania i sense demores indegudes; i l'article 10 que estableix que la Generalitat, en el marc de les seues competències i mitjançant la seua organització jurídica, promourà les condicions necessàries perquè «els drets socials dels ciutadans valencians i dels grups i col·lectius en què s'integren siguen objecte d'una aplicació real i efectiva».  
Així mateix, la Generalitat té assignada estatutàriament, en l'article 49.1.36a, la competència exclusiva en Administració de justícia. Al costat d'això, l'article 6 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, assigna a la Conselleria de Justícia, Interior i Administració Pública, entre altres, les competències en matèries de justícia i de reformes democràtiques.  
El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat assenyala, en el títol V, l'estructura i competències dels òrgans superiors i directius de la Conselleria de Justícia, Interior i Administració Pública. I, el Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública, en el seu article 10 atribueix a la Direcció General de Reformes Democràtiques i Accés a la Justícia, entre altres, l'exercici de les funcions en matèria de mediació.  
  
D'altra banda, la Llei 24/2018, de 5 de desembre, de la Generalitat, de mediació de la Comunitat Valenciana, regula la mediació fomentant l'accés de la ciutadania a aquest mètode alternatiu de solució de conflictes, amb una previsió expressa per als supòsits de mediació gratuïta, i estableix l'actuació de la Generalitat amb vista a garantir, en col·laboració amb la resta d'administracions públiques competents de la Comunitat Valenciana, l'accés de totes les persones als serveis de mediació, així com, difondre i fomentar la mediació entre la ciutadania, i col·laborar amb les administracions locals, les entitats públiques i privades i amb els serveis i centres de mediació ja existents, en la difusió i el desenvolupament de les actuacions de mediació.  
  
Finalment, el «Pla Justícia 2030» que impulsa el Ministeri de Justícia, ve a garantir l'accés de la ciutadania a la justícia, tant des del punt de vista dels seus drets, com del seu exercici. Per a això s'han de desenvolupar actuacions i habilitar mesures que asseguren que la justícia siga accessible per a totes les persones. Aquest accés a la justícia ha de fer especial èmfasi a facilitar les condicions d'accés als grups més vulnerables i assegurar la permanent adaptació del servei públic de justícia a la realitat social.  
Tot això fa aconsellable articular els mecanismes necessaris amb la finalitat d'aconseguir una justícia eficaç que garantisca tant l'accés de la ciutadania a la justícia com a la tutela judicial efectiva dels seus drets i llibertats, fomentant i impulsant les actuacions de mediació a través de les persones mediadores en els qui recaiga la derivació efectuada pels òrgans judicials, i les actuacions dutes a terme pels ajuntaments i mancomunitats de municipis de la Comunitat Valenciana que compten amb una xifra oficial de població superior a 7.000 habitants, amb vista a establir espais adequats i pròxims a la ciutadania en els quals siga possible dur a terme actuacions que afavorisquen la solució de controvèrsies.  
  
Per a això, és necessari que la Generalitat, a través de la conselleria competent en matèria de mediació aporte recursos econòmics amb la finalitat de fomentar la mediació, així com perquè aquesta es convertisca en un mitjà accessible per a la ciutadania, contribuint, d'aquesta manera a l'efectiva implantació d'aquest mitjà alternatiu de resolució de controvèrsies.  
L'article 22 de la Llei 38/2003, de 17 de novembre, general de subvencions, estableix, en l'apartat 2.c, la possibilitat de concedir de manera directa, amb caràcter excepcional, subvencions en què s'acrediten raons d'interés públic, social, econòmic o humanitari, o altres degudament justificades que dificulten la seua convocatòria pública.  
En aquest sentit, l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, regula el contingut mínim de les bases reguladores de les subvencions esmentades, així com alguns dels tràmits que han de desenvolupar-se durant el procediment d'elaboració.  
Al costat d'això, la disposició addicional cinquena de la Llei 4/2020, de 30 de desembre, de pressupostos de la Generalitat per a l'exercici 2021 (d'ara en avant, Llei 4/2020, de 30 de desembre), determina l'òrgan competent per a aprovar les bases reguladores i atorgar aquest tipus de subvencions.  
La citada Llei 4/2020, de 30 de desembre, recull la línia S8409000, denominada «Subvenció a persones físiques i jurídiques mediadores en la Comunitat Valenciana i ajuntaments i mancomunitats de la Comunitat Valenciana» per a atorgar, per concessió directa, ajudes per a actuacions de mediació, amb una dotació total de 420.000 euros.  
Aquesta línia es troba inclosa en el Pla estratègic de subvencions de la Conselleria de Justícia, Interior i Administració Pública per al període 2020-2022, aprovat per Resolució de 27 de febrer de 2020, de la Conselleria de Justícia, Interior i Administració Pública, modificada per Resolució de 18 de febrer de 2021, de la mateixa Conselleria.  
  
Per tot el que s'ha exposat, es fa necessari aprovar les bases reguladores per a la concessió de la subvenció en matèria de mediació, amb un doble objectiu:  
D'una banda, subvencionar les actuacions de mediació dutes a terme en la Comunitat Valenciana per les persones físiques mediadores, sempre que aquestes procedisquen o siguen conseqüència de derivació judicial. Aquestes actuacions comprenen, d'una banda, les dirigides a informar sobre, entre altres qüestions, les característiques, requisits i organització del procediment, així com les conseqüències jurídiques de l'acord que es poguera aconseguir. I, d'una altra, les realitzades en el desenvolupament del procediment de mediació intrajudicial, respecte d'aquelles parts implicades en el procés que tinguen reconeguda la condició de beneficiàries de justícia gratuïta o que es troben incloses en els col·lectius als quals es refereix l'article 41.2 de la Llei 24/2018.  
Les actuacions subvencionables poden comprendre sessions informatives celebrades a partir del dia 16 d'octubre de 2019, i procediments de mediació intrajudicial iniciats a partir de l'1 de juny de 2019, dates que estan determinades pels períodes compresos en l'àmbit d'aplicació de l'Ordre 9/2019, de 7 d'octubre, de la Conselleria de Justícia, Interior i Administració Pública, per la qual es regula la concessió directa de subvencions a les persones físiques mediadores de la Comunitat Valenciana per a la mediació intrajudicial gratuïta (DOGV 8654, 11.10.2019), tal com es dedueix del contingut de les bases 2a i 5a d'aquesta.  
  
D'altra banda, subvencionar als ajuntaments i mancomunitats de municipis de la Comunitat Valenciana que compten amb una xifra oficial de població superior a 7.000 habitants, per la realització d'activitats d'atenció i informació ciutadana relatives a la mediació com a alternativa al procés judicial, en un espai que afavorisca la solució de controvèrsies i possibilite la celebració de sessions informatives i, si escau, de sessions de mediació.  
La determinació d'aquestes administracions locals és d'acord amb el que es disposa en els articles 99 a 103 de la Llei orgànica del Poder Judicial i, principalment, en els articles 50.1 i 51.2 de la Llei 38/1988 de Demarcació i Planta Judicial, en virtut dels quals, en els municipis amb població superior a 7.000 habitants, la secretaria dels jutjats de pau és exercida per un Oficial al servei de l'Administració de Justícia, és a dir per personal funcionari del Cos de Gestió Processal i Administrativa.  
  
Aquesta estructura organitzativa propícia la implantació dels serveis d'atenció i informació ciutadana relatius a la mediació en aquelles instal·lacions destinades pels ajuntaments de més de 7.000 habitants a la ubicació dels jutjats de pau o en altres instal·lacions adjacents a aquests. Tot això, en compliment dels principis de l'article 8.3 de la Llei 38/2003, de 17 de novembre, general de subvencions i, especialment, dels principis d'igualtat i no discriminació, coadjuvant a l'objectiu d'instaurar una justícia de proximitat, del principi d'eficàcia en el compliment dels objectius fixats, així com del principi d'eficiència en l'assignació i utilització dels recursos públics.  
  
En definitiva, es tracta de fomentar la mediació en la seua rellevància social, com a mètode alternatiu a la via judicial i mitjà per a aconseguir la tutela judicial efectiva, al mateix temps que impulsar i afavorir la seua realització en condicions d'igualtat i de proximitat a la ciutadania evitant d'aquesta manera el tracte desigual per lloc de residència.  
Podent-se destacar que la mediació contribueix al foment de la cultura de la pau, del diàleg, de la participació, de la convivència, de la justícia reparadora, de l'escolta i del reconeixement de l'altra persona, així com la regeneració dels llaços socials. S'indica, a més, que la promoció d'aquesta mena de mecanismes alternatius o complementaris repercuteix en la reducció de l'alt nivell de litigiositat i sobrecàrrega d'assumptes judicials, per a contribuir així a millorar l'efectivitat de l'administració de justícia. Tot això amb una clara incidència social.  
  
I que, amb vista a garantir l'accés de la ciutadania a la justícia, tant des del punt de vista dels seus drets, com del seu exercici, s'han de desenvolupar actuacions i habilitar mesures que asseguren que la justícia siga accessible per a totes les persones. Aquest accés a la justícia ha de fer especial èmfasi a facilitar les condicions d'accés als grups més vulnerables i assegurar la permanent adaptació del servei públic de justícia a la realitat social.  
Totes les circumstàncies assenyalades justifiquen el caràcter singular de les ajudes i acrediten, en tot cas, l'interés social per a l'aprovació de la present ordre, així com la necessitat d'articular-la com a concessió directa.  
De conformitat amb el que s'estableix en la mencionada disposició addicional cinquena de la Llei 4/2020, de 30 de desembre, relativa a la concessió directa de subvencions, les bases reguladores de la concessió de les subvencions objecte de la present ordre no tenen la consideració de disposició administrativa de caràcter general.  
En relació amb la política de la competència de la Unió Europea, les ajudes que es convoquen no requereixen notificació o comunicació a la Unió Europea, ja que no falseja o amenaça de falsejar la competència, de conformitat amb el que s'estableix en l'article 107 del Tractat de Funcionament de la Unió Europea.  
En virtut de quant antecedeix, vista la Llei 38/2003, de 17 de novembre, general de Subvencions, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la Llei 4/2020, de 30 de desembre, la llei 24/2018 i altres normes de general i pertinent aplicació, i en virtut de les facultats conferides per l'article 28.e de la Llei 5/1983, de 30 de desembre, del Consell,  
  
  
ORDENE  
  
Primer. Objecte de l'ordre  
1. És objecte de la present ordre establir les bases reguladores i convocar la concessió d'ajudes destinades a:  
a) Persones físiques mediadores per a la realització en la Comunitat Valenciana, de les actuacions de mediació previstes en el capítol II de l'annex I d'aquesta ordre, sempre que aquestes siguen conseqüència de derivació judicial.  
b) Ajuntaments i mancomunitats de municipis de la Comunitat Valenciana que compten amb una xifra oficial de població superior a 7.000 habitants, per a la realització d'activitats d'atenció i informació ciutadana relatives a la mediació com a alternativa al procés judicial, dutes a terme en un espai que afavorisca la solució de controvèrsies i possibilite la celebració de sessions informatives i, en el seu cas, de sessions de mediació, denominat MEDIAPROP.  
A l'efecte de la subvenció regulada en aquesta ordre es denomina MEDIAPROP l'espai destinat a afavorir la solució de controvèrsies en el qual es realitzen activitats d'atenció i informació a la ciutadania sobre la mediació com a alternativa al procés judicial, es duguen a terme sessions informatives i, si escau, sessions de mediació a sol·licitud de la ciutadania, de les persones físiques mediadores i de les entitats mediadores de la Comunitat Valenciana i, en tot cas, del Servei d'Orientació i Mediació del Centre de Mediació de la Comunitat Valenciana, i que resulte accessible a les persones amb diversitat funcional o discapacitat, de conformitat amb el que es disposa en l'article 13 de la Llei 24/2018.  
  
2. Les bases contingudes en l'annex I d'aquest ordre regulen, dins de l'exercici pressupostari 2021, mitjançant el procediment de concessió directa per raons d'interés públic, social i econòmic, la concessió de les citades ajudes econòmiques.  
Es podrà subvencionar fins a un import màxim de 18.000 euros per persona o entitat beneficiària.  
  
Segon. Concessió directa  
Les subvencions es concediran de manera directa, en aplicació del que es preveu en l'article 168.1.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en la seua modificació realitzada en la disposició addicional cinquena de la Llei 4/2020, de 30 de desembre, relativa a la concessió directa de subvencions per raons d'interés públic, social, econòmic o humanitari, o altres ben justificades que dificulten la seua convocatòria pública.  
  
Tercer. Habilitació  
La direcció general competent en matèria de Reformes Democràtiques i Accés a la Justícia queda facultada per a dictar quantes instruccions resulten necessàries per al desenvolupament i l'aplicació de la present ordre.  
  
Quart. Normativa aplicable  
A més del que es preveu en aquesta ordre, seran aplicable la Llei 38/2003, de 17 de novembre, general de subvencions, el seu reglament de desenvolupament aprovat per Reial decret 887/2006, de 21 de juliol, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la Llei 24/2018, de 5 de desembre, de mediació de la Comunitat Valenciana, la Llei 4/2020, de 30 de desembre, de pressupostos de la Generalitat per a l'exercici 2021 i altra normativa aplicable preceptivament.  
  
Cinqué. Efectes  
La present ordre produirà efectes a partir de l'endemà de la publicació en el Diari Oficial de la Generalitat Valenciana.  
  
Contra aquesta resolució, que exhaureix la via administrativa, és possible la interposició d'un recurs potestatiu de reposició en el termini d'un mes davant la consellera de Justícia, Interior i Administració Pública, en virtut dels articles 112.1, 115, 123 i 124 de Llei 39/2015, d'1 d'octubre, del procediment administratiu comú de les administracions públiques, o bé directament formular un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos, en virtut dels articles 8, 10.1.a, 14 i 46 de Llei 29/1998, de 13 de juliol, reguladora de la jurisdicció contenciosa administrativa, comptats a partir de l'endemà de la publicació en el Diari Oficial de la Generalitat Valenciana. Tot això, sense perjudici de la interposició de qualsevol altre recurs que s'estime procedent.  
  
València, 8 de juliol de 2021  
  
La consellera de Justícia, Interior i Administració Pública,  
GABRIELA BRAVO SANESTANISLAO  
  
  
  
ANNEX I  
Bases reguladores  
  
CAPÍTOL I  
Bases generals  
  
Primera. Objecte  
L'objecte d'aquestes bases és regular, dins de l'exercici pressupostari 2021, mitjançant el procediment de concessió directa per les raons d'interés públic, social i econòmic, contingudes en la part expositiva de la present ordre, la concessió d'ajudes econòmiques destinades a sufragar:  
a) Les actuacions de mediació establides en el capítol II d'aquestes bases realitzades a la Comunitat Valenciana per les persones físiques mediadores, sempre que aquestes siguen conseqüència de derivació judicial.  
b) Les activitats d'atenció i informació ciutadana relatives a la mediació com a alternativa al procés judicial realitzades pels ajuntaments i mancomunitats de municipis de la Comunitat Valenciana que compten amb una xifra oficial de població superior a 7.000 habitants, dutes a terme en un espai que afavorisca la solució de controvèrsies i possibilite la celebració de sessions informatives i, si escau, de sessions de mediació, denominat MEDIAPROP, previstes en el capítol III d'aquestes bases.  
En concret, les raons que justifiquen l'atorgament directe de la subvenció radiquen a contribuir a la rellevància social de la mediació, com a mètode alternatiu a la via judicial i mitjà per a aconseguir la tutela judicial efectiva, realitzada en condicions d'igualtat i de proximitat a la ciutadania.  
  
Segona. Règim jurídic aplicable  
1. D'acord amb el preceptuat en l'article 168.1.c de la Llei 1/2015, de 6 de febrer, i en la disposició addicional cinquena de la Llei 4/2020, de 30 de desembre, per les raons d'interés públic, social i econòmic justificades en la part expositiva de la present ordre, les subvencions objecte d'aquesta, es concediran de manera directa a les persones físiques mediadores i als ajuntaments i mancomunitats de municipis de la Comunitat Valenciana que complisquen els requisits per a ser beneficiàries de la subvenció.  
2. Les ajudes que es concedisquen en el marc de la present ordre tenen la consideració de subvencions públiques i es regiran pel que es disposa en aquesta ordre, en la Llei 1/2015, de 6 de febrer, i, en defecte d'això, la Llei general de subvencions i el seu reglament de desenvolupament, quedant sotmeses al règim de fiscalització i control contemplat en les citades normes.  
  
Tercera. Crèdit pressupostari  
1. Aquestes subvencions es finançaran amb càrrec al capítol IV, línia S8409000, del programa 99.51.78.526.57, Subvenció a persones físiques i jurídiques mediadores en la Comunitat Valenciana i ajuntaments i mancomunitats de la Comunitat Valenciana, del Pressupost de la Generalitat per a 2021, per un import màxim total de 420.000 euros.  
2. La dita línia pressupostària es desglossa en les següents sublínies:  
  
a) Ajudes a persones físiques mediadores en la Comunitat Valenciana contemplades en el capítol II, per un import global màxim de 220.000 euros.  
b) Ajudes a ajuntaments i mancomunitats de la Comunitat Valenciana contingudes en el capítol III, per un import global màxim de 200.000 euros.  
3. Aquestes subvencions són compatibles amb la percepció d'altres subvencions, ajudes, ingressos o recursos per a la mateixa finalitat procedent d'altres administracions o ens públics o privats, si bé, en cap cas l'import dels fons rebuts podrà superar el cost de l'activitat subvencionada.  
  
Quarta. Concessió de les subvencions  
S'autoritza la concessió directa de les subvencions objecte d'aquesta ordre, atés el caràcter singular derivat de la concurrència de raons socials, econòmiques i d'interés públic que determinen la seua convocatòria a l'empara del que es disposa en l'article 168.1.c de la Llei 1/2015, de 6 de febrer, i en l'article 22.2.c, en relació amb el que s'estableix en els apartats 2 i 3 de l'article 38, de la Llei 38/2003, de 17 de novembre.  
  
  
Quinta. Resolució de la subvenció  
1. La competència per a resoldre les sol·licituds de subvenció a les quals es refereix la present ordre correspon al Centre de Mediació de la Comunitat Valenciana.  
2. El termini màxim per a resoldre i notificar la resolució serà de tres mesos a comptar des de l'endemà al venciment del termini per a presentar la sol·licitud, sempre que aquesta complisca els requisits exigits i s'haja aportat juntament amb tota la documentació a la qual es refereix aquest ordre. El venciment del termini màxim sense haver-se notificat la resolució, legitima a les persones i entitats sol·licitants per a entendre desestimada per silenci administratiu la seua sol·licitud de concessió de la subvenció.  
3. Contra la resolució que es dicte es podrà interposar recurs d'alçada davant la Secretaria Autonòmica de Justícia i Administració Pública, en la forma i en els terminis establits en els articles 121 i següents de la Llei 39/2015, d'1 d'octubre, del procediment administratiu comú de les administracions públiques, o qualsevol altre recurs que considere pertinent.  
4. La resolució es publicarà en el Diari Oficial de la Generalitat Valenciana.  
  
Sisena. Protecció de dades de caràcter personal  
1. La sol·licitud de les ajudes contingudes en aquesta ordre comporta el tractament de dades de caràcter personal en el marc del que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i de la Llei orgànica 3/2018, de 5 de desembre, de protecció de dades personals i garantia dels drets digitals.  
2. La informació relativa al tractament de les dades de caràcter personal es troba disponible en el Registre d'Activitats de Tractament publicat en la pàgina web de la Conselleria competent en matèria de mediació.  
  
Setena. Pla de control  
1. Es durà a terme el control de la realització de les activitats subvencionades mitjançant la comprovació i el control material de la documentació administrativa i de caràcter econòmic justificativa de l'import concedit i de la resta de documentació aportada relativa a l'actuació subvencionada, que a aquest efecte s'ha establit en les presents bases com d'aportació preceptiva per la persona o entitat beneficiària, per al pagament de l'ajuda, de conformitat amb el que s'estableix en l'article 169 de la Llei 1/2015, de 6 de febrer.  
2. El control administratiu i material es realitzarà sobre el 100 % del total del pagament que es propose en la línia pressupostària. Quan es tracte d'espais destinats a MEDIAPROP, l'òrgan concedent podrà realitzar visites, en el lloc i data indicats per l'entitat beneficiària per a la realització de l'activitat, i sol·licitar tota aquella documentació i informació, que considere necessària tant per a l'avaluació de l'actuació com per a verificar l'adequació a la finalitat de la despesa efectuada.  
  
3. Sense perjudici d'aplicar el control administratiu sobre el 100 % dels expedients administratius generats en el marc de la present convocatòria, les modalitats de comprovació previstes en l'apartat anterior s'aplicaran com a mínim, a un 10 % del total de les subvencions finançades amb càrrec a la sublínia pressupostària destinada als ajuntaments i mancomunitats de la Comunitat Valenciana.  
  
Octava. Informació i publicitat de les ajudes  
La conselleria competent en matèria de mediació publicarà en la Base de Dades Nacional de Subvencions la informació sobre la present convocatòria i la resolució de concessió recaiguda, segons el que s'estableix en l'article 18 de la Llei 38/2003 General de Subvencions. En el portal de transparència de la Generalitat la informació indicada en l'article 9 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana. I, en la pàgina web, la informació referent a les ajudes contingudes en aquesta ordre.  
  
  
CAPÍTOL II  
Ajudes a persones físiques mediadores en la Comunitat Valenciana  
  
Novena. Àmbit temporal i actuacions subvencionables  
1. Les subvencions s'aplicaran a les actuacions de mediació intrajudicial dutes a terme en l'àmbit territorial de la Comunitat Valenciana a conseqüència de la derivació produïda en un procediment judicial, i realitzades per persones físiques mediadores conformement amb el que es disposa en el present capítol.  
Queden excloses de l'àmbit d'aplicació del present capítol les actuacions de mediació extrajudicial.  
2. Podran ser objecte de subvenció les següents actuacions:  
a) Les sessions informatives:  
a.1) Que s'hagen celebrat a partir del dia 16 d'octubre de 2019 i finalitzat fins a l'entrada en vigor del Decret que aprova el Reglament de Mediació de la Comunitat Valenciana, amb independència que les parts en conflicte tinguen o no la condició de persones beneficiàries de mediació gratuïta.  
a.2) Que s'hagen celebrat a partir de l'entrada en vigor del Decret que aprova el Reglament de Mediació de la Comunitat Valenciana i finalitzat fins al 15 d'octubre de 2021, respecte de la part o parts en conflicte que no tinguen la condició de persona beneficiària de mediació gratuïta.  
A partir de l'entrada en vigor del decret que aprove el Reglament de Mediació de la Comunitat Valenciana, només podrà ser objecte de subvenció aquelles sessions informatives que s'hagen tramitat a través del SOM corresponent (Servei d'Orientació i Mediació, unitat administrativa d'àmbit territorial encarregada de la gestió d'expedients de mediació).  
b) I els procediments de mediació intrajudicial sempre que alguna de les parts en conflicte tinga la condició de persona beneficiària de mediació gratuïta, i s'hagen realitzat dins del següent àmbit temporal:  
  
b.1) Els iniciats a partir del dia 1 de juny de 2019 i finalitzats després del dia 16 d'octubre de 2019.  
b.2) Els iniciats a partir del dia 16 d'octubre de 2019 i finalitzats abans de l'entrada en vigor del Decret que aprova el Reglament de Mediació de la Comunitat Valenciana.  
b.3) Els que es troben en tràmit a l'entrada en vigor del Decret que aprova el Reglament de Mediació de la Comunitat i finalitzats fins al 15 d'octubre de 2021.  
S'entendrà que un procediment de mediació intrajudicial s'ha celebrat quan s'haja realitzat la sessió inicial constitutiva, amb la qual s'inicia el procediment, i la sessió final que posa terme al procediment.  
  
3. A l'efecte de la present ordre tindrà la condició de persona beneficiària de mediació gratuïta la part o parts en conflicte que tinga o tinguen reconegut el benefici de justícia gratuïta per resolució de l'òrgan competent, o que es troben incloses en els col·lectius als quals es refereix l'article 41.2 de la Llei 24/2018.  
  
Desena. Quantia de la subvenció  
1. Els imports de les ajudes destinades a sufragar les actuacions objecte de la subvenció seran els següents:  
a) En els supòsits en els quals s'haja celebrat un procediment de mediació intrajudicial:  
a.1) Respecte de la part o parts que tinga o tinguen la condició de persona beneficiària de mediació gratuïta, l'import a subvencionar, per totes les actuacions, resultarà de multiplicar la quantia del mòdul aplicable segons l'annex II de la present ordre, pel nombre de parts que tinguen la condició de persona beneficiària de mediació gratuïta, sense que el factor multiplicador puga ser superior a tres.  
En aquest import queda inclosa la subvenció corresponent a la sessió informativa respecte de la part o parts que tinga o tinguen la condició de persona beneficiària de mediació gratuïta.  
a.2) Respecte de la part o parts que no tinga o tinguen la condició de persona beneficiària de mediació gratuïta, només s'aplicarà la quantia del mòdul de l'annex II corresponent a les sessions informatives per sessió i part. El múltiple dels factors multiplicadors (nombre de sessions i nombre de parts) ha de ser inferior o igual a tres.  
b) En els supòsits en els quals, després de realitzar-se la sessió o sessions informatives, no s'haja celebrat un procediment de mediació intrajudicial, l'import de la subvenció resultarà de multiplicar la quantia del mòdul aplicable a les sessions informatives segons l'annex II de la present ordre, pel nombre de parts en conflicte. El múltiple dels factors multiplicadors (nombre de sessions i nombre de parts) ha de ser inferior o igual a tres.  
c) A l'efecte del que s'estableix en les lletres a.2 i b d'aquest apartat l'import màxim subvencionable que puga percebre una persona mediadora respecte de la sessió o sessions informatives relatives a un procediment de mediació intrajudicial, no podrà excedir els cent cinc euros (105,00 ?).  
Així mateix, en tot cas, la quantia màxima per tots els conceptes que pot percebre una persona mediadora no pot ser superior al triple de l'import del mòdul aplicable de l'annex II, considerant-se incloses la sessió o sessions informatives realitzades.  
2. Queden fora de l'àmbit de la subvenció les despeses de funcionament, infraestructures o de qualsevol altra índole, directes o indirectes, que, si escau, hagen de satisfer les persones físiques mediadores per al desenvolupament de les actuacions relatives a un procediment de mediació intrajudicial.  
3. L'import de la subvenció en cap cas podrà ser de tal quantia que, aïllada o en concurrència amb altres subvencions i ajudes, públiques o privades, supere el cost de les actuacions subvencionades.  
El cost màxim de les actuacions subvencionades serà el cost de la mediació declarat per la persona mediadora, d'acord amb l'exigit en els articles 34 i 35.1 de la Llei 24/2018.  
4. En tot cas, la concessió d'aquestes subvencions estarà supeditada a les disponibilitats pressupostàries existents.  
  
Onzena. Sol·licitants de les subvencions  
Podran sol·licitar les subvencions regulades en el present capítol les persones físiques mediadores que duguen a terme en l'àmbit de la Comunitat Valenciana cap de les actuacions enumerades en la base 9a i 10a, i complisquen els següents requisits:  
a) Realitzar actuacions de mediació en l'àmbit territorial de la Comunitat Valenciana a conseqüència de derivació judicial.  
b) Estar al corrent en les obligacions tributàries i enfront de la Seguretat Social.  
c) No trobar-se incursa en cap de les prohibicions per a obtindre la condició de beneficiària assenyalades en l'article 13 de la Llei 38/2003, de 17 de novembre, general de subvencions.  
  
Dotzena. Sol·licitud de la subvenció i documentació complementària  
1. El procediment de concessió s'iniciarà a sol·licitud de la persona física mediadora que haja realitzat actuacions de mediació subvencionables d'acord amb el que es disposa en el present capítol.  
La presentació de la sol·licitud de subvenció comportarà l'autorització de la persona sol·licitant perquè el centre directiu amb competències en matèria de mediació obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social, prevista en els articles 18 i 19 del Reglament de la Llei general de subvencions, i en aquest cas les persones no hauran d'aportar les corresponents certificacions, segons el que es preveu en l'article 28 de la Llei 39/2015, d'1 d'octubre, del procediment administratiu comú de les administracions públiques.  
  
No obstant això, es podrà denegar aquest consentiment, si així s'assenyala expressament en el formulari de sol·licitud. En aquest supòsit, haurà d'aportar-se els corresponents certificats emesos per l'Agència Estatal d'Administració Tributària, la Conselleria competent en matèria d'Hisenda i la Tresoreria General de la Seguretat Social, d'estar al corrent de les seues obligacions tributàries i davant la Seguretat Social.  
  
Al costat de la sol·licitud que figura en l'annex III d'aquesta ordre, haurà d'acompanyar-se la documentació justificativa i la declaració responsable que es relaciona en els apartats següents.  
2. Respecte de les sessions informatives realitzades després de l'entrada en vigor de la present ordre, al costat de la sol·licitud no serà necessari aportar la documentació acreditativa d'aquestes per tractar-se d'actuacions de mediació tramitades a través del SOM.  
3. Respecte de les actuacions de mediació realitzades o iniciades abans de l'entrada en vigor del Decret que aprova el Reglament de Mediació de la Comunitat Valenciana, al costat de la sol·licitud, s'haurà de presentar la següent documentació:  
a) Còpia del document acreditatiu de la derivació judicial per a dur a terme la mediació.  
b) Còpia del document acreditatiu de la celebració de la sessió informativa realitzada i del coneixement del seu cost per les parts.  
c) Còpia de l'acta de la sessió inicial de constitució, anonimitzada respecte de la part o parts que no tinguen la condició de beneficiàries de mediació gratuïta en la qual haurà de constar el cost de la mediació.  
d) Còpia de l'acta de la sessió final, anonimitzada respecte de la part o parts que no tinguen la condició de beneficiàries de mediació gratuïta.  
  
e) Còpia del document remés al jutjat sobre el resultat de la mediació.  
f) I, còpia del document acreditatiu de la condició de persona beneficiara de mediació gratuïta de la part o parts del procediment de mediació intrajudicial, en funció de les circumstàncies per les quals es reunisca aquesta condició:  
- Respecte de la part o parts que tinguen reconegut el benefici de justícia gratuïta, bastarà amb identificar a la persona beneficiària (nom, cognoms i NIF) i indicar el número d'expedient de la corresponent Comissió d'Assistència Jurídica Gratuïta, per la qual es va reconéixer aquest dret.  
- Respecte de les persones amb discapacitat a les quals es refereix l'article 41.2.a de la Llei 24/2018, s'haurà d'aportar el document acreditatiu del grau de discapacitat reconegut a favor de la persona objecte de mediació. I l'acta o document que acredite que la controvèrsia objecte de la mediació guarda relació amb les circumstàncies de salut o discapacitat de la persona objecte de mediació.  
- Respecte de les persones a les quals es refereix l'article 41.2.b de la Llei 24/2018, s'haurà d'aportar les dades de la persona que tinga al seu càrrec amb discapacitat i declaració de la relació que existeix entre ambdues. I l'acta o document que acredite que la controvèrsia objecte de la mediació guarda relació amb les circumstàncies de salut o discapacitat de la persona objecte de mediació.  
- I, respecte de les persones víctimes, directes i indirectes, a les quals es refereix l'article 41.2.c de la Llei 24/2018, s'haurà d'aportar document acreditatiu de la presentació de denúncia o querella, o de la iniciació d'un procediment penal, per delicte o delicte lleu, així com acreditació de la vigència de la condició de víctima a la finalització del procediment de mediació.  
No obstant això, només s'haurà d'aportar la documentació referida en els apartats a, b i e quan després de la celebració de la sessió informativa les parts en conflicte decidisquen no mediar.  
4. Declaració responsable de la persona física mediadora sol·licitant, a l'efecte d'acreditar els següents extrems:  
a) Haver sigut designada en la mediació derivada d'un procediment judicial.  
b) No haver percebut cap retribució de les persones objectes de mediació.  
c) Cost de la mediació fixat per la persona mediadora.  
d) L'import de les actuacions per a les quals sol·licita la subvenció no supera, aïllada o en concurrència amb altres subvencions, ajudes, ingressos o recursos, el cost de l'activitat subvencionada.  
e) No trobar-se incursa en cap de les prohibicions per a obtindre la condició de beneficiària assenyalades en l'article 13 de la Llei 38/2003, de 17 de novembre, general de subvencions.  
f) No ser deutora de la Generalitat per reintegrament de subvencions.  
g) Veracitat de la informació subministrada i de la documentació justificativa aportada.  
5. Per al cas que la persona siga una nova perceptora o d'haver canviat de número de compte bancària s'haurà d'adjuntar l'imprés normalitzat de domiciliació bancària que figura en l'annex V.  
6. La sol·licitud, declaracions responsables i el model de domiciliació bancària, si escau, hauran de signar-se electrònicament per la persona física mediadora sol·licitant.  
  
Tretzena. Forma i termini de presentació de les sol·licituds  
1. La presentació de sol·licituds, documentació justificativa i declaracions responsables contingudes en la base 12a es realitzarà de manera telemàtica en el Portal de la Generalitat www.gva.es, accedint a la «Seu Electrònica» i seleccionant en aquesta seu el servei corresponent per a la presentació de sol·licituds en aquesta convocatòria, o en la Guia PROP, en l'apartat «tràmits i serveis».  
Per a això, la persona sol·licitant haurà de disposar de signatura electrònica avançada basada en un certificat reconegut, segons el que es disposa en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o qualsevol altre prestador de serveis de certificació amb el qual la Generalitat haja signat l'oportú conveni.  
2. El termini per a la seua presentació serà de dos mesos a partir de l'endemà de la publicació del present ordre en el Diari Oficial de la Generalitat Valenciana, en els següents supòsits:  
a) Quan després de realitzar-se la sessió o sessions informatives no s'haguera celebrat un procediment de mediació intrajudicial, i aquestes s'hagueren efectuat dins de l'àmbit temporal referit en la base 9ª apartat 2, lletra a.1), amb independència que les parts en conflicte tinguen o no la condició de persones beneficiàries de mediació gratuïta.  
b) Quan s'haguera celebrat un procediment de mediació intrajudicial dins de l'àmbit temporal contingut en la base 9ª apartat 2, lletres b.1 i b.2, sempre que alguna de les parts en conflicte tinga la condició de persona beneficiària de mediació gratuïta.  
3. El termini per a la seua presentació serà de deu dies hàbils a comptar a partir de l'endemà d'aquell en què finalitze:  
a) La sessió informativa o, si escau, l'última de les sessions informatives celebrades dins de l'àmbit temporal esmentat en la base 9a apartat 2, lletra a.2, respecte de la part o parts en conflicte que no tinguen la condició de persona beneficiària de mediació gratuïta.  
b) El procediment de mediació intrajudicial referit en la base 9a apartat 2, lletra b.3, respecte de la part o parts en conflicte que tinguen la condició de persona beneficiària de mediació gratuïta.  
4. Quan la sol·licitud no complisca els requisits assenyalats en la Llei 39/2015, d'1 d'octubre, del procediment administratiu comú de les administracions públiques, o no s'aporte la documentació que d'acord amb aquest capítol resulte exigible o es considere necessària per a resoldre, es requerirà a la persona interessada perquè, en el termini de 10 dies hàbils, esmene la falta o aporte els documents preceptius, amb indicació que, si no ho fa així, es considerarà que ha desistit de la seua petició, després de resolució que haurà de ser dictada en els termes establits en la legislació bàsica sobre procediment administratiu comú.  
  
Catorzena. Criteris objectius per a l'atorgament de la subvenció  
  
El criteri objectiu per a l'atorgament de les subvencions contingudes en aquest capítol per a les persones físiques mediadores serà el moment de la presentació de les corresponents sol·licituds o, si escau, el moment de la presentació de la sol·licitud esmenada com convé. I en tot cas, fins a l'esgotament del crèdit, previst per a aquesta mena d'ajudes en la base 3a apartat 2, lletra a. Amb caràcter previ a l'esgotament del crèdit es publicarà aquesta circumstància i una vegada esgotat aquest es donarà compte en el Diari Oficial de la Generalitat Valenciana de l'esgotament d'aquests fons.  
  
Quinzena. Persones beneficiàries de la subvenció  
Tindran la consideració de persones beneficiàries de les subvencions previstes en aquest capítol les persones físiques mediadores, a les quals, complint tots els requisits exigits en la present ordre, se'ls concedisca la subvenció.  
  
Setzena. Obligacions de les persones beneficiàries  
1. Amb caràcter general, les persones mediadores beneficiàries hauran de complir les obligacions que es recullen en l'article 14 de la Llei 38/2003, de 17 de novembre.  
No podran obtindre la condició de beneficiàries les persones físiques mediadores en les quals concórrega alguna de les circumstàncies establides en l'article 13, apartats 2 i 3, de la Llei 38/2003.  
2. A més, hauran de donar compliment a les següents obligacions:  
a) Complir l'objectiu, realitzar l'actuació i adoptar el comportament en què es fonamenta la concessió de subvenció, en la forma, condicions i termini establits en aquest capítol, aportant les dades necessàries per a la correcta avaluació de les actuacions realitzades.  
b) Gestionar i realitzar de manera directa aquelles actuacions que constituïsquen el contingut principal de la subvenció, sempre que siguen objecte de la seua competència.  
c) Sotmetre's a la normativa sobre supervisió, seguiment i control de subvencions, així com facilitar tota la informació requerida per la Direcció General de Reformes Democràtiques i Accés a la Justícia, òrgan gestor de la subvenció.  
d) Conservar tota la documentació original, justificativa de l'aplicació dels fons rebuts, en tant puguen ser objecte de les activitats de comprovació i control, en relació amb la normativa en matèria de subvencions.  
3. Les persones beneficiàries hauran de trobar-se al corrent de les seues obligacions tributàries amb la Hisenda de l'Estat, l'Administració de la Comunitat Autònoma i enfront de la Seguretat Social, així com no tindre deute algun pendent de pagament amb la Comunitat Autònoma, ni ser deutora per resolució de procedència de reintegrament de les causes recollides en l'article 37 de la Llei 38/2003, de 17 de novembre, general de subvencions.  
  
Dissetena. Règim de deslliurament de pagament  
El pagament de la subvenció es realitzarà, després de la comprovació del compliment dels requisits exigits en les bases 12a i 13a, mitjançant transferència al compte bancari que la persona mediadora beneficiària haja determinat en la sol·licitud.  
  
  
CAPÍTOL III  
Ajudes a ajuntaments i mancomunitats de municipis de la Comunitat Valenciana  
  
Dihuitena. Actuacions subvencionables  
1. Les subvencions s'aplicaran a sufragar les despeses suportades pels ajuntaments i les mancomunitats de municipis de la Comunitat Valenciana que compten amb una xifra oficial de població superior a 7.000 habitants, per realitzar en els espais destinats a MEDIAPROP, les següents actuacions de mediació:  
a) Atenció i informació a la ciutadania sobre la mediació com a alternativa al procés judicial.  
b) Celebració de sessions informatives i, si escau, sessions de mediació a sol·licitud de la ciutadania, de les persones físiques mediadores i de les entitats mediadores de la Comunitat Valenciana i, en tot cas, del Servei d'Orientació i Mediació del Centre del Mediació de la Comunitat Valenciana.  
2. Tindran la consideració de despeses subvencionables, les següents:  
a) Arrendament d'edificis, maquinària, mobiliari, equips d'informació i un altre immobilitzat material que resulte necessari per a dur a terme en els espais MEDIAPROP les actuacions de mediació contingudes en l'apartat anterior, inclosos els mitjans de suport a la comunicació oral, el Braille, la comunicació tàctil o qualsevol altre sistema que permeta a les persones amb diversitat funcional o discapacitat participar plenament del procediment de mediació en condicions d'igualtat.  
  
b) Reparacions, manteniment i conservació de l'espai MEDIAPROP, maquinària, i un altre immobilitzat material destinat a aquest espai, excloses aquelles actuacions subsumibles en el capítol VI de despeses d'inversió.  
c) Material no inventariable del MEDIAPROP: material d'oficina i material informàtic.  
d) Subministraments de l'espai destinat a MEDIAPROP: electricitat, aigua, neteja, reposats de maquinària, material electrònic i de telecomunicacions.  
e) Sous i cotitzacions socials del personal que faça les tasques pròpies d'atenció i informació a la ciutadania sobre la mediació com a alternativa al procés judicial i gestione les reserves dels espais MEDIAPROP, per a la celebració de les sessions informatives i, si escau, de les sessions de mediació.  
f) Comunicacions de l'espai destinat a MEDIAPROP: telefòniques, postals, telegràfiques, informàtiques i altres despeses de comunicacions.  
  
g) Treballs realitzats per empreses i professionals externs, per a la difusió de les actuacions de mediació dutes a terme en l'espai destinat a MEDIAPROP.  
3. Només seran subvencionables aquelles despeses que s'hagen realitzat, en la seua integritat, dins de l'exercici corresponent en la present convocatòria i en el termini expressament previst en la base 19a apartat 1.  
  
Dinovena. Quantia de la subvenció  
1. Els imports de les ajudes aniran destinades a sufragar les despeses produïdes per la realització de les activitats de mediació contingudes en la base 18a, apartat 1, així com, els derivats del funcionament dels espais destinats a MEDIAPROP, des de l'1 de gener fins al 15 d'octubre de 2021.  
2. L'import de la subvenció vindrà determinat per la suma de l'import total de les despeses subvencionables realitzades per les entitats sol·licitants que complisquen tots els requisits establits en aquest capítol. Aquest import en cap cas podrà ser de tal quantia que, aïlladament o en concurrència amb altres subvencions i ajudes, públiques o privades, supere el cost real de les despeses subvencionades. Ni podrà ser superior a 18.000 euros per entitat sol·licitant.  
3. L'entitat sol·licitant haurà de comunicar la concurrència o no concurrència amb altres ajudes o subvencions concedides i/o sol·licitades per a la mateixa finalitat, procedents de qualsevol administració, ens públic o privat, nacional o internacional.  
4. En tot cas, la concessió d'aquestes subvencions estarà supeditada a les disponibilitats pressupostàries existents.  
  
Vintena. Sol·licitants de les subvencions  
1. Podran sol·licitar les subvencions regulades en el present capítol els ajuntaments i mancomunitats de municipis de la Comunitat Valenciana que compten amb un número superior a 7.000 habitants d'acord amb les xifres oficials de població conformement amb el Reial decret regulador de la matèria i disposen d'un espai destinat a MEDIAPROP en el qual es realitzen les actuacions de mediació contingudes en la base 18a, apartat 1.  
2. Cada ajuntament o mancomunitat de municipis de la Comunitat Valenciana, només podrà presentar una sol·licitud única a la present convocatòria de subvencions, tant de manera individual com de manera conjunta.  
L'incompliment del que es disposa en el paràgraf anterior donarà lloc a la inadmissió a tràmit de la sol·licitud de subvenció presentada de manera individual per l'ajuntament de què es tracte.  
3. No podran obtindre la condició d'entitat beneficiària de les subvencions regulades en aquest capítol aquelles en els quals concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions.  
  
Vint-i-unena. Sol·licitud de la subvenció i documentació complementària.  
1. El procediment de concessió s'iniciarà a sol·licitud de l'ajuntament o mancomunitat de municipis de la Comunitat Valenciana que compte amb un número superior a 7.000 habitants d'acord amb les xifres oficials de població conformement amb el Reial decret regulador de la matèria i dispose d'un espai destinat a MEDIAPROP, en el qual es realitzen les actuacions de mediació previstes en la base 18a, apartat 1.  
  
2. Al costat de la sol·licitud que figura en l'annex IV d'aquesta ordre, haurà d'aportar-se la següent documentació:  
a) Certificat que acredite la resolució o acord adoptat per l'òrgan de govern de l'entitat local per a formular la sol·licitud de subvenció, en el qual s'aprove la presentació de la sol·licitud a la present convocatòria i en el qual conste expressament l'import sol·licitat i la seua consignació pressupostària. Aquest imprés s'emplenarà i signarà electrònicament per la persona funcionària de l'administració local amb habilitació de caràcter nacional.  
b) Memòria d'actuació justificativa del compliment de les condicions imposades en la concessió de la subvenció, que incloga la descripció de les activitats de mediació realitzades i, si escau, dels resultats obtinguts, així com, el nombre de persones i entitats usuàries de l'espai destinat a MEDIAPROP, distingint les persones i entitats mediadores de la resta de les persones usuàries, d'aquestes últimes s'indicarà sexe i localitat de residència.  
c) Memòria econòmica de les despeses produïdes per la realització de les activitats de mediació contingudes en la base 18ª apartat 1, i pel funcionament de l'espai destinat a MEDIAPROP, amb una relació classificada de les despeses subvencionables suportades, amb identificació de la persona o entitat creditora, el document, el seu import, data d'emissió i data de pagament.  
d) Certificació per part de la persona funcionària de l'administració local amb habilitació de caràcter nacional que indique:  
- Que les despeses especificades en la memòria econòmica justificativa responen de manera indubtable a la naturalesa de les despeses subvencionables referides en la base 18a, apartats 2 i 3, resulten estrictament necessaris, han sigut efectivament efectuats i pagats. La direcció general competent en matèria de mediació comprovarà, a través de tècniques de mostreig els justificants que estime oportuns i que permeten obtindre evidència raonable sobre l'adequada aplicació de la subvenció, a la fi de la qual podrà requerir a l'entitat beneficiària la remissió dels justificants de despesa seleccionats.  
- Que l'import de les despeses suportades per l'entitat local per als quals se sol·licita la subvenció no supera, aïlladament o en concurrència amb altres subvencions, ajudes, ingressos o recursos, el cost real de les despeses produïdes per la realització de les activitats de mediació contingudes en la base 18a, apartat 1, i pel funcionament de l'espai destinat a MEDIAPROP.  
En cas que existisquen, s'aportarà el detall d'altres subvencions rebudes o sol·licitades per a les mateixes despeses subvencionables, procedents de qualsevol de les administracions o entitats públiques o privades, amb especificació de la quantia, la data de concessió i l'entitat atorgant.  
- Que l'espai destinat a MEDIAPROP resulta accessible a les persones amb diversitat funcional o discapacitat, de conformitat amb el que es disposa en l'article 13 de la Llei 24/2018.  
- Que s'ha complit la normativa de contractes del sector púbic en vigor.  
- Que l'entitat es troba al corrent en el compliment de les obligacions: per reintegrament de subvencions que, si escau, se li hagueren exigit, de conformitat amb el que determina l'article 34.5 de la Llei 38/2003, de 17 de novembre, general de subvencions; de rendició dels seus comptes anuals davant la Sindicatura de Comptes, segons el que es disposa en l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana. Aquest requisit s'entendrà complit si l'entitat local, prèviament al pagament d'aquesta subvenció, figura en el certificat que publica mensualment en la seua pàgina web la Sindicatura de Comptes, requerint en cas contrari a aquesta entitat local perquè acredite el compliment de l'obligació; de les seues obligacions tributàries i amb la Seguretat Social i de no estar incursa l'entitat en cap de les circumstàncies enumerades en l'article 13.2 de la Llei 38/2003, de 17 de novembre, general de subvencions.  
  
3. Per al cas que l'entitat local siga una nova perceptora o d'haver canviat de número de compte bancària s'haurà d'unir l'imprés normalitzat de domiciliació bancària que figura en l'annex V d'aquesta ordre. Aquest imprés haurà de ser subscrit per la persona titular de la presidència de la mancomunitat de municipis o de l'alcaldia presidència de l'ajuntament. A l'imprés s'adjuntarà una certificació expedida per la persona que exercisca les funcions de secretaria de la corporació local, en la qual acredite que la persona signant de l'imprés de domiciliació bancària és titular del càrrec corresponent.  
4. La sol·licitud, les memòries justificatives i el model de domiciliació bancària, si escau, hauran de signar-se electrònicament per la persona titular de la presidència de la mancomunitat de municipis o de l'alcaldia presidència de l'ajuntament.  
5. La presentació de les sol·licituds comporta l'acceptació plena per part de les entitats locals de les bases contingudes en el present capítol.  
  
6. De conformitat amb l'article 28.5 de la Llei 39/2015, les entitats locals interessades són responsables de la veracitat dels documents que presenten, podent sol·licitar els òrgans gestors de manera motivada l'acarament de les còpies aportades per aquests, per a la qual cosa podran requerir l'exhibició del document o de la informació original, sense perjudici de les facultats de comprovació, control i inspecció que tenen atribuïdes les administracions públiques.  
  
Vint-i-dosena. Forma i termini de presentació de les sol·licituds  
1. La presentació de sol·licituds i altra documentació continguda en la base 21a, es realitzarà de manera telemàtica en el Portal de la Generalitat www.gva.es, accedint a la «Seu Electrònica» i seleccionant en aquesta seu el servei corresponent per a la presentació de sol·licituds en aquesta convocatòria, o en la Guia PROP, en l'apartat «tràmits i serveis».  
Per a això, l'entitat local haurà de disposar de signatura electrònica avançada basada en un certificat reconegut, segons el que es disposa en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o qualsevol altre prestador de serveis de certificació amb el qual la Generalitat haja signat l'oportú conveni.  
  
2. El termini per a la seua presentació serà el següent:  
El termini de presentació de les sol·licituds juntament amb la resta de la documentació referida en el base 21a finalitzarà el dia 15 d'octubre de 2021.  
L'incompliment de l'esmentat termini donarà lloc a la inadmissió a tràmit de la sol·licitud.  
3. Quan la sol·licitud no complisca els requisits assenyalats en la Llei 39/2015, d'1 d'octubre, del procediment administratiu comú de les administracions públiques, o no s'adjunte la documentació que d'acord amb aquest capítol resulte exigible o es considere necessària per a resoldre, es requerirà a l'entitat local interessada perquè, en el termini de 10 dies hàbils, esmene la falta o aporte els documents preceptius, amb indicació que, si no ho fa així, es considerarà que ha desistit de la seua petició, amb la resolució prèvia que haurà de ser dictada en els termes establits en la legislació bàsica sobre procediment administratiu comú.  
  
Els requeriments als quals es fa referència, així com qualsevol altre que poguera dur-se a terme, s'efectuaran mitjançant notificació electrònica, d'acord amb el que es preveu en els articles 53 i següents del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. Tal com disposa l'article 53 d'aquesta norma, la notificació electrònica dels actes administratius produirà efectes jurídics quan aquesta via resulte obligatòria per a l'interessat, com succeeix en aquest cas.  
  
  
Vint-i-tresena. Criteris objectius per a l'atorgament de la subvenció  
El criteri objectiu per a l'atorgament de les subvencions contingudes en aquest capítol per als ajuntaments i mancomunitats de municipis de la Comunitat Valenciana que compten amb una xifra oficial de població superior a 7.000 habitants, serà el moment de la presentació de les corresponents sol·licituds juntament amb la documentació referida en la base 21a o, si escau, el moment de la presentació de la esmena escaient, requerida per l'òrgan gestor d'aquestes ajudes, sense perjudici del que es disposa en la base 20a apartat 2, paràgraf segon. I en tot cas, fins a l'esgotament del crèdit, previst per a aquesta mena d'ajudes en la base 3a apartat 2 lletra b). Amb caràcter previ a l'esgotament del crèdit es publicarà aquesta circumstància i una vegada esgotat aquest, es donarà compte en el Diari Oficial de la Generalitat Valenciana de l'esgotament d'aquests fons.  
  
Vint-i-quatrena. Entitats beneficiàries de la subvenció  
Tindran la consideració d'entitats beneficiàries de les subvencions previstes en aquest capítol els ajuntaments i mancomunitats de municipis de la Comunitat Valenciana que compten amb un nombre superior a 7.000 habitants d'acord amb les xifres oficials de població conformement amb el Reial decret regulador de la matèria, i que, complint tots els requisits exigits en el present capítol, se'ls concedisca la subvenció.  
  
  
Vint-i-cinquena. Obligacions de les entitats beneficiàries  
1. Les entitats beneficiàries de la subvenció deuran:  
a) Complir l'objectiu que fonamenta la concessió de la subvenció.  
  
b) Justificar el compliment dels requisits, condicions i finalitat que determinen la concessió o gaudi de la subvenció.  
c) Sotmetre's a les actuacions de comprovació a efectuar per l'òrgan concedent, així com qualssevol altres de comprovació i control financer que corresponen a la Generalitat, i aportar tota la informació i documentació que els fora requerida.  
d) Comunicar a la Conselleria competent en matèria de mediació l'obtenció de qualsevol altra ajuda o subvenció per a la mateixa finalitat, procedent de qualssevol altres administracions, ens públics o privats.  
  
e) Les altres previstes en l'article 14 de la Llei 38/2003, de 17 de novembre, general de subvencions, i del seu Reglament, aprovat pel Reial decret 887/2006, de 21 de juliol.  
f) Complir el que s'estableix en l'article 2.1.d de la Llei 2/2015, de 2 d'abril de la Generalitat, de transparència, bon govern i participació ciutadana de la Comunitat Valenciana, respecte a l'obligatorietat de donar l'adequada publicitat al caràcter públic del finançament de les actuacions objecte de subvenció, de conformitat amb els articles 6, 7 i 8 de la Llei 19/2013, de 9 de desembre, de transparència, accés a la informació pública i bon govern, tal com indica l'article 8.4 de la Llei 2/2015, així com l'article 18 de la Llei 38/2003, de 17 de novembre, general de subvencions.  
g) Mantindre a la disposició de l'administració, durant almenys els quatre anys següents al pagament final, els justificants de pagament de les despeses finançades i dels ingressos per les ajudes percebudes.  
h) Reintegrar els fons percebuts quan siga procedent conforme al que s'estableix en els articles 36, 37 i article 40 de la Llei 38/2003, de 17 de novembre, general de subvencions.  
i) Elaborar i aplicar el Pla d'Igualtat, de conformitat amb el que es disposa en la disposició addicional setena del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic.  
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.  
  
Vint-i-sisena. Règim de deslliurament de pagament  
El pagament de la subvenció es realitzarà, amb comprovació prèvia del compliment dels requisits exigits en les bases 21a i 22a, mitjançant transferència al compte bancari que l'entitat local beneficiària haja determinat en la sol·licitud.  
  
  
ANNEX II  
  
Codi JURISDICCIÓ Import (?)  
1000 JURISDICCIÓ PENAL   
1001 Procediment penal general 445  
1002 Judici amb jurat 585  
1003 Procediment abreujat 210  
1004 Enjudiciament ràpid de determinats delictes 205  
1005 Judici per delicte lleu 80  
1006 Penal menors 195  
1007 Procediments i enjudiciaments no contemplats en els mòduls anteriors (mòdul residual) 290  
1008 Apel·lacions 110  
1009 Apel·lacions en jurisdicció del menor 75  
2000 JURISDICCIÓ CIVIL   
2001 Procediment ordinari 280  
2002 Procediment verbal 190  
2003 Procediment monitori 165  
2004 Procés d'execució 160  
2005 Procediment jurisdicció voluntària 165  
2006 Procediment concursal 290  
2007 Família mutu acord 175  
2008 Família contenciós 255  
2009 Procediments i processos no contemplats en els mòduls anteriors (mòdul residual) 210  
2010 Apel·lacions 105  
3000 JURISDICCIÓ CONTENCIOSA ADMINISTRATIVA   
3001 Procediment contenciós ordinari davant la Sala 250  
3002 Procediment contenciós ordinari davant el Jutjat 130  
3003 Procediment abreujat davant el Jutjat 100  
3004 Procediments no contemplats en els mòduls anteriors (mòdul residual) 160  
3005 Apel·lacions 105  
4000 JURISDICCIÓ SOCIAL   
4001 Procediment ordinari 160  
4002 Procediment monitori 150  
4003 Procediment executiu 75   
4004 Procediments no contemplats en els mòduls anteriors (mòdul residual) 120  
4005 Suplicacions 95  
  
  
Codi Concepte Import (?)  
0 SESSIÓ INFORMATIVA  
0001 Sessió informativa 35 ?, per sessió i part, en els termes i amb els límits fixats en la base 10ª